Imtella' April 2, 2021 Rapport: Adrian Spiteri Il-Knisja Kattolika llum qed tfakkar il-passjoni u l-mewt ta' Ġesù – il-Ġimgħa l-Kbira – f'ċirkustanzi speċjali, minħabba li ma sarux funzjonijiet fil-Knejjes u fit-toroq minħabba l-COVID-19. Il-knejjes infetħu biss għat-talb u dalgħodu ngħalqu mal-ħdax. Il-qofol ta' dan il-jum intlaħaq bl-adorazzjoni tas-salib, bin-nies kienu mħeġġa jsegwu u jgħixu dawn il-mumenti fi djarhom. Iżda għat-tieni sena wara l-oħra nħass in-nuqqas tal-purċissjonijiet tradizzjonali, li kienu jattiraw eluf ta' nies biex jirriflettu u jitolbu f'dan il-jum ta' devozzjoni għall-Insara Kattoliċi. TVM mar l-Isla u n-Naxxar biex jara l-attività ridotta li kien hemm fil-Knejjes rispettivi. Mingħajr il-purċissjonijiet tal-Ġimgħa l-Kbira, l-istatwi baqgħu ġewwa u t-toroq imneżżgħin mill-attività, bla tiżjin u lanqas marċi funebri ma dwew matul din il-ġurnata. L-uniċi simboli li jimmarkaw dawn il-jiem sagri għall-Knisja Kattolika tista' tgħid li kienu l-bnadar mezzasta u d-daqq taċ-ċuqljata. Fil-Bażilika Kolleġġjata tal-Madonna tal-Vitorja fl-Isla nħarġu biss fil-Knisja l-vara tar-Redentur u l-vara l-Kbira. Għal ħin limitat, skont ir-restizzjonijiet tal-Covid, il-Knisja kienet miftuħa għal ftit ħin ta' devozzjoni, bis-siġijiet kważi kollha mimlijin sakemm kienu permessi jidħlu nies. L-Arċipriet tal-Isla, il-Kanonku Robin Camilleri qal li r-rispett lejn dawn il-miżuri fisser sagriffiċju kbir, għax minbarra d-distanza soċjali, l-purċissjoniijiet u ċ-ċelebrazzjonijiet tal-Ġimgħa l-Kbira ma setgħux isiru għat-tieni sena wara l-oħra, mill-gwerra 'l hawn. "In-nies qegħdin imċaħħdin li jkunu b'sehem attivi, ġifieri dik anki aħna nħossuha bħala saċerdoti, mal-poplu, min iċempillek jibki 'Kemm nixtieq qiegħed hemm,' anki dalgħodu l-anzjani x'ħin ftaħna jafu li s-soltu jiġu jitolbu magħna l-kapitolu, dik nagħtiha ħafna valur li l-poplu jitlob mas-saċerdoti. Tara min qisu ħa għalih għax il-Knisja magħluqa. Għalina u l-komunità hija għafsa ta' qalb u weġgħa." Fil-Kolleġjata ta' Maria Bambina fin-Naxxar, li ntlibset bid-damask iswed, intramaw il-vari tad-Duluri u r-Redentur. Il-Kapillan Fr David Gauci qal li minkejja r-restrizzjonijiet il-pubbliku bħal donnu xorta ried ifakkar is-sinifikat ta' dan il-jum tant importanti għall-fidi Nisranija. "Il-passjoni, l-mewt u l-qawmien ta' Sidna Ġesu Kristu huma il-qofol, il-pedament ta' dak kollu li nemmnu, San Pawl jgħidilna li kieku Kristu ma qamx mill-mewt, fiergħa l-fidi tagħna, donnu ried jgħid kieku aħna l-iżjed nies boloh tad-dinja, imma għal grazzja t'Alla nafu li m'aħniex. Għax Ġesu Kristù tana kelma, kien dejjem fidil magħna u qam mill-mewt. Però minħabba r-raġunijiet tal-pandemija qed ikollna niċċelebrawhom aħna… fil-każ tagħna qegħdin nagħmlu dak l-iktar possibbli anki biex nissalvagardjaw is-saħħa tagħna nfusna u tal-oħrajn." Ir-reffiegħa u l-voluntiera, li s-soltu jilbsu kostumi Bibilċi huma u jimxu mal-vari, din is-sena reġgħu pposponew l-appuntament annwali tagħhom, bit-tama li s-sena d-dieħla jerġgħu jimlew it-toroq bl-atmosfera tipika tradizzjonali li tattira l-eluf ta' Maltin u turisti f'14-il lokalità f'Malta u 8 f'Għawdex.